Predlog SKLEP SVETA o finančnih prispevkih držav članic za financiranje Evropskega razvojnega sklada leta 2013 in leta 2014, vključno s prvim obrokom za leto 2013 /* COM/2012/0598 final - 2012/0290 (NLE) */





OBRAZLOŽITVENI MEMORANDUM Notranji sporazum in finančna uredba za 10. ERS določata postopek pozivov za plačilo prispevkov držav članic za financiranje ERS. V skladu s členom 57(2) finančne uredbe za 10. ERS se ta predlog nanaša na: – zgornjo mejo letnega zneska prispevka za leto 2014, – letni znesek prispevka za leto 2013 ter – znesek prvega obroka prispevka za leto 2013. V skladu s členom 57(7) finančne uredbe za 10. ERS se znesek, ki ga upravlja Komisija, in znesek, ki ga upravlja EIB, določita ločeno. V skladu s členom 145 finančne uredbe za 10. ERS je EIB Komisiji sporočila posodobljene ocene obveznosti in plačil za instrumente, ki jih upravlja. V skladu s členom 58(2) finančne uredbe bi se morali pri pozivih za prispevke najprej porabiti zneski, določeni v prejšnjih ERS, in sicer eden za drugim. Zato pozivi za prispevke v okviru tega predloga zadevajo zneske iz 9. ERS za EIB in iz 10. ERS za Komisijo. V skladu s členom 57(2) finančne uredbe za 10. ERS Svet o tem predlogu odloči do 15. novembra 2012, države članice pa morajo prvi obrok prispevka plačati najpozneje do 21. januarja 2013. Člen 60(1) finančne uredbe določa, da mora država članica, ki ni pravočasno plačala obroka prispevka, plačati obresti za neplačani znesek v skladu z določbami iz istega člena. Način plačila obresti ureja isti člen. 2012/0290 (NLE) Predlog SKLEP SVETA o finančnih prispevkih držav članic za financiranje Evropskega razvojnega sklada leta 2013 in leta 2014, vključno s prvim obrokom za leto 2013 SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 217 Pogodbe, ob upoštevanju Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Skupnosti v okviru večletnega finančnega okvira za obdobje 2008–2013 v skladu s Sporazumom o partnerstvu AKP-ES in o dodelitvi finančne pomoči čezmorskim državam in ozemljem, za katero se uporablja Četrti del Pogodbe ES[1] (v nadaljnjem besedilu: Notranji sporazum), ter zlasti člena 7 Notranjega sporazuma, ob upoštevanju Uredbe Sveta (ES) št. 215/2008 z dne 18. februarja 2008 o finančni uredbi, ki se uporablja za 10. Evropski razvojni sklad (v nadaljnjem besedilu: finančna uredba za 10. ERS)[2], kakor je bila nazadnje spremenjena dne 11. aprila 2011[3], in zlasti člena 57(5) Uredbe, ob upoštevanju predloga Evropske komisije, ob upoštevanju naslednjega: (1) V skladu s postopkom iz členov 57 do 61 finančne uredbe za 10. ERS bi morala Komisija do 15. oktobra 2012 predstaviti predlog, ki določa zgornjo mejo letnega zneska prispevka držav članic v Evropski razvojni sklad (v nadaljnjem besedilu: ERS) za leto 2014, letni znesek prispevka za leto 2013 in znesek prvega obroka prispevka za leto 2013. (2) V skladu s prvim odstavkom člena 145 finančne uredbe za 10. ERS je Evropska investicijska banka Komisiji sporočila posodobljene ocene obveznosti in plačil za instrumente, ki jih upravlja. (3) Člen 58(2) finančne uredbe za 10. ERS določa, da se pri pozivih za prispevke najprej porabijo zneski, predvideni v prejšnjih ERS. Zato bi bilo treba sredstva za EIB zahtevati iz 9. ERS. (4) Svet bi moral o tem predlogu odločiti do 15. novembra 2012, države članice pa bi morale prvi obrok prispevka za leto 2013 plačati najpozneje do 21. januarja 2013 – SPREJEL NASLEDNJI SKLEP: Člen 1 Zgornja meja za letni znesek prispevkov držav članic v ERS za leto 2014 se določi v višini 3 250 000 000 EUR za Komisijo in v višini 360 000 000 EUR za Evropsko investicijsko banko. Člen 2 Letni znesek prispevkov držav članic v ERS za leto 2013 se določi v višini 3 100 000 000 EUR za Komisijo in v višini 250 000 000 EUR za Evropsko investicijsko banko. Člen 3 Posamezni prispevki v ERS, ki jih države članice plačajo Komisiji in Evropski investicijski banki v okviru prvega obroka za leto 2013, so navedeni v razpredelnici v Prilogi. Člen 4 Ta sklep je naslovljen na države članice. V Bruslju, Za Svet Predsednik PRILOGA [1] UL L 247, 9.9.2006, str. 32. [2] UL L 78, 19.3.2008, str. 1. [3] UL L 102, 16.4.2011, str. 1.